b'\n_START_ARTICLE_\nCOROT-7b\n_START_PARAGRAPH_\nCOROT-7b yra egzoplaneta, skriejanti apie COROT-7 \xc5\xbevaig\xc5\xbed\xc4\x99. COROT-7b skersmuo 1,7 karto didesnis u\xc5\xbe \xc5\xbdem\xc4\x97s skersmen\xc4\xaf. Planetos mas\xc4\x97 \xe2\x80\x93 ma\xc5\xbedaug 4,8 \xc5\xbdem\xc4\x97s mas\xc4\x97s, t\xc5\xabris 4,9 karto didesnis, o tai rei\xc5\xa1kia, kad planetos tankis yra pana\xc5\xa1us kaip m\xc5\xabsi\xc5\xa1k\xc4\x97s \xc5\xbdem\xc4\x97s. Manoma, kad planetos chemin\xc4\x97 sud\xc4\x97tis pana\xc5\xa1i kaip \xc5\xbdem\xc4\x97s. Gali b\xc5\xabti, kad COROT-7b turi ma\xc5\xbeiau gele\xc5\xbeies ir daugiau vandens._NEWLINE_COROT-7b skrieja labai arti prie savo \xc5\xbevaig\xc5\xbed\xc4\x97s \xe2\x80\x93 net 23 kartus ar\xc4\x8diau nei Merkurijus skrieja apie Saul\xc4\x99. \xc5\xa0i egzoplaneta apskrieja COROT-7 \xc5\xbevaig\xc5\xbed\xc4\x99 per 20 valand\xc5\xb3, 29 minutes ir 9,7 sekundes. COROT-7 skrieja u\xc5\xbe 490 \xc5\xa1viesme\xc4\x8di\xc5\xb3 nuo \xc5\xbdem\xc4\x97s.\n_START_SECTION_\nAtradimas\n_START_PARAGRAPH_\nCOROT-7b planeta buvo atrasta stebint \xc5\xbevaig\xc5\xbed\xc4\x97s COROT-7, apie kuri\xc4\x85 skrieja, spindesio susilpn\xc4\x97jim\xc4\x85 planetos tranzito metu. Planetos atradimas buvo paskelbtas 2009 met\xc5\xb3 vasario 3 dien\xc4\x85.\n_START_SECTION_\nSavyb\xc4\x97s\n_START_PARAGRAPH_\nPlanetos pavir\xc5\xa1iuje tvyro did\xc5\xbeiulis kar\xc5\xa1tis - nuo 1800 iki 2600\xc2\xa0\xc2\xb0C. D\xc4\x97l auk\xc5\xa1tos temperat\xc5\xabros planetos pavir\xc5\xa1ius gali b\xc5\xabti padengtas lava. Planetos chemin\xc4\x97 sud\xc4\x97tis ir tankis dar tikslinami, ta\xc4\x8diau tai yra \xc5\xbdem\xc4\x97s tipo planeta. Manoma, kad net 40 procent\xc5\xb3 mas\xc4\x97s gali sudaryti vanduo (ledo ar gar\xc5\xb3 formos). CoRoT-7b planetos metai \xe2\x80\x93 truput\xc4\xaf daugiau nei 20 valand\xc5\xb3. Tai trumpiausi \xc5\xbeinomi metai.\n_START_SECTION_\nGalima atmosfera\n_START_PARAGRAPH_\nKadangi planetos pavir\xc5\xa1iuje labai auk\xc5\xa1ta temperat\xc5\xabra, gali b\xc5\xabti, kad dalis uolien\xc5\xb3 i\xc5\xa1silyd\xc4\x97, i\xc5\xa1garavo ir suk\xc5\xabr\xc4\x97 labai tanki\xc4\x85 atmosfer\xc4\x85, daugiausia sudaryt\xc4\x85 i\xc5\xa1 natrio, molekulinio ir atominio deguonies, silicio monoksido. Atmosferoje yra kalio ir kit\xc5\xb3 chemini\xc5\xb3 element\xc5\xb3. Gali b\xc5\xabti, kad dienin\xc4\x97je planetos pus\xc4\x97je lyja magnio, aliuminio, kalcio ir gele\xc5\xbeies dalel\xc4\x97mis.'